П Р И Ј Е Д Л О Г
На основу члана 35.став 2. Закона о буџетском систему Републике Српске („Службени гласник Републике Српске“број 121/12,52/14,103/1,15/16,110/24 и 57/25 УС) и члана 36. Статута општине Невесиње(„Службени гласник општине Невесиње“ број 6/17 и 16/17) Скупштина општине на       ___редовној сједници одржаној дана   .  .2026. године   д о н о с и:

ОДЛУКА 
О ИЗВРШЕЊУ РЕБАЛАНСА БУЏЕТА 
ОПШТИНЕ НЕВЕСИЊЕ ЗА 2026. ГОДИНУ

Члан 1.

Овом Одлуком прописује се начин извршења  буџета Општине Невесиње за  2026. годину (у даљем тексту: Буџет), управљање буџетским средствима и издацима, права и обавезе буџетских корисника и овлашћења при извршењу Буџета.

Ова одлука ће се проводити у складу са Законом о буџетском систему Републике Српске, Законом о трезору („Службени гласник Републике Српске“, број 28/13), Законом о инвестирању јавних средстава („Службени гласник Републике Српске“, број 97/04) и Законом о задуживању, дугу и гаранцијама Републике Српске („Службени гласник Републике Српске“, број 71/12 и 52/14).

Ову Одлуку примјењују све ниже потрошачке јединице (у даљем тексту НПЈ) и примаоцe грантова који се у цијелости или дјелимично финансирају из Буџета.

Члан 2.

Средства буџета из члана 1. ове Одлуке распоређују се у укупном износу од 23.125.400 КМ од чега: Текући расходи у износу од укупно 15.823.277 КМ, Издаци за нефинансијску имовину у износу од 6.226.655 КМ, Издаци за финансијску имовину 2.000 КМ,Издаци за отплату дугова 327.372 КМ, Остали издаци 434.096 КМ, Трансфери између буџетских јединица истог нивоа власти 132.000 КМ и Буџетска резерва 180.000 КМ.

Укупни буџетски издаци морају бити уравнотежени са укупним буџетским средствима.

                   Члан 3.

Приходи буџета утврђени су према члану 9. и 11. Закона о буџетском систему Републике Српске.

Буџетски оквир представља износ буџетских издатака  у једној фискалној години планираних у сврху финансирања буџетских расхода и издатака за нефинансијску имовину, увећан за износ негативног нето финансирања.
Средства Буџета из члана 2. ове Одлуке, усвојена Одлуком о усвајању   буџета Општине Невесиње за 2026. годину, представљају Буџет у ужем смислу који се користи за исказивање свих средстава и свих активности буџетских корисника у оквиру Општег фонда (01).

Средства наплаћена по посебним прописима (нпр. властити приходи) у оквиру Фонда прихода (02), која нису укључена у Општи фонд (01) усмјериће се и трошити само у посебне сврхе, за активности које се финансирају из тих средстава.

Приходе од донација (грантова) буџетски корисници могу користити у складу са чланом 11. Закона о буџетском систему Републике Српске, у износу од 100% (Фонд грантова-03)

Средства од приватизације и сукцесије (Фонд - 04) користе се у складу са релевантним прописима из ове области.

Приходи од финансирања посебних пројеката користе се за реализацију пројеката, у складу са програмима финансијске подршке (Фонд за посебне пројекте - 05).

Буџетски корисници могу користити фондове: 02,03,04 и 05 за унос трансакција
када:

−	позиције прихода и расхода нису планиране буџетом 

−	постоје рачуни посебних намјена 

−	постоје расположива новчана средства 

Рачуни посебних намјена преко којих се одвијају трансакције у оквиру фонда 02, 03, 04 и 05 чине дио система јединственог рачуна трезора Општине.

Члан 4.

Властите приходе у 100%-тном износу, сходно одредбама члана 11. Закона о буџетском систему Републике Српске, могу користити буџетски корисници:
а) институције средњег образовања, б) институције културе,
 в) ватрогасне јединице,

г) институције социјалне (Центар за социјални рад) и дјечије заштите (Дјечији вртић),

Приходи који се остваре кроз донације могу се користити у 100%-ном износу, а наплаћују се и реализују преко рачуна посебних намјена, у складу са условима донатора.
            Остварена финансијска средства - примици реализовани јавном продајом уређеног градског грађевинског земљишта биће искориштена за уређење грађевинских парцела у складу са посебним одлукама Скупштине Општине.

Члан 5.

Буџетски издаци су:
а) текући расходи и трансфери између и унутар јединица власти 
б) издаци за нефинансијску имовину 
в) издаци за финансијску имовину ,отплату дугова и остали издаци
           Буџетски корисници могу, у складу са чланом 40. Закона о буџетском систему РС, стварати обавезе и користити средства само за намјене предвиђене буџетом и финансијским планом, и то до износа који је планиран, а у складу са расположивим средствима.

Члан 6.

Ако се у току фискалне године издаци повећају, или средства смање, Начелник општине, на приједлог Одјељења за финансије, може донијети одлуку о обустави извршења појединих издатака (привремено извршење буџета), не дуже од 45 дана.

Привременом обуставом извршења може се:

−	зауставити стварање краткорочних обавеза, 

−	предложити продужење уговореног рока за плаћање, 

−	зауставити давање одобрења за закључивање уговора, 

−	зауставити пренос средстава према планираним износима за квартал. 

Одјељење за финансије, у сарадњи са буџетским корисницима, припрема приједлог обима и мјера привременог обустављања извршења буџета.

Мјере привременог обустављања извршења морају се примијенити на све буџетске кориснике.

О одлуци из става 1. овог члана, Начелник општине обавјештава Скупштину Општине.

Члан 7.

У приједлогу аката које усваја Скупштина Општине, обрађивач приједлога обавезно образлаже да ли је за усвајање тог приједлога потребно ангажовања финансијских средстава, да ли су средства обезбијеђена Буџетом, и на којој позицији.

Обрађивач предложеног акта је дужан прибавити и претходнo  мишљење Oдјељења за финансије о могућностима финансирања.

Члан 8.

Општина се може задуживати узимањем кредита, или емитовањем хартија од вриједности, на основу одлуке Скупштине Општине, у складу са законом.

Уколико је након усвајања буџета или ребаланса буџета, Скупштина Општине донијела одлуку о кредитном задужењу Општине, на коју је прибављена сагласност Министарства финансија Републике Српске, Начелник општине може, тренутно, проширити оперативни буџет, путем Одлуке о реалокацији кредитних средстава.

Одјељење за финансије предлаже Одлуку о реалокацији кредитних средстава.

Приликом израде ребаланса буџета у текућој години, извршиће се усклађивање кредитног прилива из проширеног оперативног буџета на начин да се, у оквиру ребаланса Буџета, планира кредитни прилив на приходовној, и одлив на расходовној страни буџета.

Члан 9.

Наредбодавац и одговорна особа за извршење Буџета у цјелини је Начелник општине. Одјељење за финансије управља и контролише прилив и одлив новчаних средстава према усвојеном буџету.

Овлашћене особе (начелници Одјељења, носиоци активности/програма и руководиоци јавних институција) помоћни су извршиоци и одговорни су за намјенску употребу средстава буџета.

Члан 10.

Корисници буџетских средстава су дужни да средства утврђена у Буџету користе руководећи се начелима рационалности и штедње.

Члан 11.

Одјељење за финансије сачињава квартални финансијски  план потрошње у складу са процјеном остварења прилива буџетских средстава.

Одјељење за финансије извјештава потрошачке јединице о висини буџетских средстава која ће им се ставити на располагање кварталним  финансијским планом најкасније 10 дана прије почетка квартала.

Изузетно од претхоног става овог члана,  квартални финансијски план за први квартал фискалне године доставиће се до 15. јануара текуће фискалне године.

Уколико се укаже потреба за сезонским кориштењем средстава, буџетски корисници из става 2. овог члана су дужни писаним захтјевом тражити измјену достављеног  кварталног финансијског плана и то најкасније 3 дана прије почетка периода.

Укупан износ свих финансијских планова потрошње сваког буџетског корисника мора бити једнак износу усвојеног годишњег буџета за сваког буџетског корисника.

Члан 12.

Прерасподјела буџетских средстава у оквиру буџетског корисника између расхода и издатака за нефинансијску имовину, финансијску имовину и отплату дугова врши се на основу Рјешења Начелника општине.

Прерасподјела средстава у оквиру буџетског корисника врши се на основу Рјешења Начелника општине на приједлог Одјељења за финансије:

а) у оквиру расхода 
б) у оквиру издатака за нефинансијску имовину и

в) у оквиру издатака за финансијску имовину и отплату дугова Изузетно од става 2. овог члана, не може се вршити:

а) прерасподјела буџетских средстава на расходе за лична примања и

б) прерасподјела буџетских средстава са суфинансирања пројеката за које је потписан уговор.

Члан 13.

Начелник општине може на приједлог начелника Одјељења за финансије, средства распоређена Буџетом прераспоређивати у оквиру нижих потрошачких јединица и између НПЈ до 5% укупно усвојених средстава НПЈ којем се средства умањују.

Начелник општине може на приједлог начелника Одјељења за финансије средства распоређена Буџетом, која нису утрошена до 31. јануара наредне године, распоредити између нижих потрошачких јединица до 5% од укупно усвојених средстава ниже потрошачке јединице којима се средства умањују.

Члан 14.

Начелник општине има обавезу да у оквиру извјештаја о извршењу буџета Општине информише Скупштину општине о извршеној прерасподјели средстава.

Члан 15.

За буџетске кориснике који су у локалном трезору плаћање се врши на основу образаца прописаних за трезорско пословање, а које доставља нижа потрошачка јединица. Подаци унесени у обрасце за трезорско пословање нижих потрошачких јединица морају бити сачињени на основу вјеродостојних књиговодствених исправа.

Исправама се сматрају:

а) обрачунске листе плата и накнада, 
б) предрачуни и уговори
в) рачуни за набавку средстава, материјала, робе и услуга,
г) одлуке и рјешења надлежних органа из којих проистичу обавезе д) остале књиговодствене исправе.

Члан 16.

За тачност књиговодствених исправа, интерне контролне поступке којима подлијежу те исправе и за вјеродостојан унос исправа у главну и помоћне књиге Општине одговара нижа потрошачка јединица.

Члан 17.

Распоред средстава буџетске резерве врши се у складу са чланом 43. Закона о буџетском систему Републике Српске.

Начелник општине одлучује о коришћењу средстава буџетске резерве за подмирење хитних и непредвиђених расхода, који се појаве током буџетске године, а средства одобрава у складу са Одлуком о начину коришћења средстава буџетске резерве. Средства буџетске резерве се извршавају реалокацијом на издатке (текуће и капиталне).

Корисници средстава за грантове (помоћи) и средстава буџетске резерве дужни су да поднесу Извјештај о утрошку средстава даваоцима најкасније до 28.фебруара наредне године.

Члан 18.

Исплата плата и осталих личних примања нижих потрошачких јединица врши се преносом средстава са буџета на рачуне запослених у одговарајућим банкама.

Ниже потрошачке јединице су обавезне да правилно обрачунају плате и друга нето лична примања за све запослене и друга физичка лица којима се врше исплате, укључујући припадајуће порезе и доприносе.

Члан 19.

Обавезе по основу кредита извршаваће се у износима који су доспјели за плаћање.

Обавезе по основу осталих издатака Буџета измириваће се по следећим приоритетима:

а) средства за порезе и доприносе на лична примања б) средства за нето лична примања ,
 в) средства за остала лична примања,

г) средства за социјалну заштиту, 
д) поврат јавних прихода по основу аката надлежних органа,

ђ) средства за обавезе према добављачима за робу/материјал и услуге е) средства за обавезе према добављачима за инвестиције и инвестиционо одржавање 
ж) средства за остале обавезе.

Одјељење за финансије дужно је утврдити термински мјесечни план извршења обавеза (календар плаћања) из става 2. овог члана.

Члан 20.

Ниже потрошачке јединице дужне су да се у поступку набавке роба/материјала, радова и услуга придржавају одредаба Закона о јавним набавкама БиХ, као и процедура о обавезној примјени модула набавки, у складу са правилима трезорског пословања.

Члан 21.

Контролу намјенског трошења буџетских средстава, као и поступања корисника буџетских средстава према одредбама ове Одлуке врши се према одредбама Закона о буџетском систему Републике Српске и другим релевантним прописима о интерној контроли, интерној и екстерној ревизији у јавном сектору Републике Српске.

Члан 22.

Правилнике и друга акта о спровођењу ове Одлуке прописује Начелник општине.

Члан 23.

У мјери у којој су дефиниције или одредбе ове Одлуке у сукобу са другим Одлукама општине, одредбе из ове Одлуке имаће приоритет над одредбама других Одлука у стварима које се тичу извршавања Буџета по свим ставкама.

Уколико су другим Одлукама прописани новчани издаци из Буџета који се разликују од планираних износа по овој Одлуци или Одлуци о усвајању плана буџета за 2026. годину обавезно се примјењују одредбе и планирани износи предвиђени овом Одлуком и Одлуком о усвајању плана буџета за 2026. годину.

Члан 24.

Начелник општине извјештава Скупштину Општине о извршењу Буџета полугодишње и годишње.
Начелник је обавезан да Скупштини општине до 31.августа текуће фискалне године поднесе извјештај о извршењу буџета Општине за прво полугодиште текуће фискалне године.
Начелник је обавезан да Скупштине општине до 30.маја текуће фискалне године поднесе извјештај о извршењу буџета Општине за претходну фискалну годину.

Члан 25.

Ова Одлука ступа на снагу осмог дана од дана објављивања у „Службеном гласнику  Општине Невесиње“.

РЕПУБЛИКА СРПСКА
СКУПШТИНА ОПШТИНЕ НЕВЕСИЊЕ	ПРЕДСЈЕДНИК СО-е
Број: 01/013 -     /26	 Момчило Вукотић.
Датум,  .  . 2026.године